CELEX: 32020R2043
Language: el
Date: 2020-12-11 00:00:00
Title: Εκτελεστικός κανονισμός (ΕΕ) 2020/2043 της Επιτροπής της 11ης Δεκεμβρίου 2020 σχετικά με παρέκκλιση από τον εκτελεστικό κανονισμό (ΕΕ) 2017/39 για τα σχολικά έτη 2019/2020 και 2020/2021 όσον αφορά τους επιτόπιους ελέγχους στις εγκαταστάσεις των αιτούντων ενίσχυση ή των εκπαιδευτικών ιδρυμάτων για τους σκοπούς του προγράμματος για τα σχολεία

14.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 420/11
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2043 ΤΗΣ ΕΠΙΤΡΟΠΗΣ
         της 11ης Δεκεμβρίου 2020
         σχετικά με παρέκκλιση από τον εκτελεστικό κανονισμό (ΕΕ) 2017/39 για τα σχολικά έτη 2019/2020 και 2020/2021 όσον αφορά τους επιτόπιους ελέγχους στις εγκαταστάσεις των αιτούντων ενίσχυση ή των εκπαιδευτικών ιδρυμάτων για τους σκοπούς του προγράμματος για τα σχολεία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 62 παράγραφος 2 πρώτο εδάφιο στοιχεία α), β) και γ),
         Εκτιμώντας τα ακόλουθα:
         
                     (1)
                  
                  
                     Το άρθρο 10 παράγραφος 3 του εκτελεστικού κανονισμού (ΕΕ) 2017/39 της Επιτροπής (2) καθορίζει το ελάχιστο ποσοστό επιτόπιων ελέγχων που πρέπει να διενεργούνται στις εγκαταστάσεις των αιτούντων ενίσχυση σχετικά με την προμήθεια και τη διανομή προϊόντων και με τα συνοδευτικά εκπαιδευτικά μέτρα στο πλαίσιο του προγράμματος που αναφέρεται στο άρθρο 23 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3) (στο εξής: πρόγραμμα για τα σχολεία). Το άρθρο 10 παράγραφος 3 τέταρτο εδάφιο του εκτελεστικού κανονισμού (ΕΕ) 2017/39 της Επιτροπής προβλέπει ότι εάν ο αιτών δεν είναι εκπαιδευτικό ίδρυμα, ο επιτόπιος έλεγχος που διεξάγεται στις εγκαταστάσεις του εν λόγω αιτούντος συμπληρώνεται από επιτόπιους ελέγχους στις εγκαταστάσεις τουλάχιστον δύο εκπαιδευτικών ιδρυμάτων ή τουλάχιστον του 1 % των εκπαιδευτικών ιδρυμάτων που έχουν αναφερθεί από τον αιτούντα, ανάλογα με το ποιος αριθμός είναι μεγαλύτερος, σύμφωνα με το άρθρο 6 του κατ’ εξουσιοδότηση κανονισμού (ΕΕ) 2017/40 (4).
                  
               
                     (2)
                  
                  
                     Λόγω των μέτρων που θεσπίστηκαν για την αντιμετώπιση της πανδημίας COVID-19, τα κράτη μέλη ενδέχεται να αντιμετωπίσουν δυσκολίες κατά τον σχεδιασμό και τη διενέργεια έγκαιρων επιτόπιων ελέγχων στις εγκαταστάσεις των αιτούντων ενίσχυση ή των εκπαιδευτικών ιδρυμάτων κατά τα σχολικά έτη 2019/2020 και 2020/2021. Ως εκ τούτου, είναι σκόπιμο να προβλεφθεί ότι, όταν τα κράτη μέλη δεν είναι σε θέση να διενεργήσουν τους εν λόγω επιτόπιους ελέγχους, όπως απαιτείται από το άρθρο 10 παράγραφος 3 του εκτελεστικού κανονισμού (ΕΕ) 2017/39, μπορούν να αποφασίσουν να διενεργούν τους εν λόγω επιτόπιους ελέγχους εξ αποστάσεως, για παράδειγμα μέσω βιντεοδιασκέψεων.
                  
               
                     (3)
                  
                  
                     Το άρθρο 10 παράγραφος 6 του εκτελεστικού κανονισμού (ΕΕ) 2017/39 καθορίζει τους κανόνες και τις μεθόδους που εφαρμόζονται για την υποβολή εκθέσεων σχετικά με τους ελέγχους και τα αποτελέσματά τους. Για λόγους διαφάνειας, τα κράτη μέλη θα πρέπει να αιτιολογούν την ανάγκη για την παρέκκλιση που προβλέπεται στον παρόντα κανονισμό και να γίνεται αναφορά σχετικά με τη χρήση της στην έκθεση ελέγχου που συντάσσεται για κάθε επιτόπιο έλεγχο που διενεργείται εξ αποστάσεως.
                  
               
                     (4)
                  
                  
                     Ως εκ τούτου, είναι σκόπιμο να προβλεφθεί παρέκκλιση από ορισμένες διατάξεις του εκτελεστικού κανονισμού (ΕΕ) 2017/39 όσον αφορά τα σχολικά έτη 2019/2020 και 2020/2021.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Κατά παρέκκλιση από το άρθρο 10 παράγραφος 3 δεύτερο έως πέμπτο εδάφιο του εκτελεστικού κανονισμού (ΕΕ) 2017/39, όταν, λόγω των μέτρων που εφαρμόζονται για την αντιμετώπιση της πανδημίας COVID-19, τα κράτη μέλη δεν είναι σε θέση να διενεργούν επιτόπιους ελέγχους στις εγκαταστάσεις των αιτούντων ενίσχυση ή των εκπαιδευτικών ιδρυμάτων όσον αφορά τα σχολικά έτη 2019/2020 και 2020/2021, οι εν λόγω έλεγχοι μπορούν να διενεργούνται εξ αποστάσεως.
            
            
               2.   Κατά παρέκκλιση από το άρθρο 10 παράγραφος 6 του εκτελεστικού κανονισμού (ΕΕ) 2017/39, όταν οι επιτόπιοι έλεγχοι διενεργούνται εξ αποστάσεως σύμφωνα με την παράγραφο 1 του παρόντος άρθρου, η αρμόδια ελεγκτική αρχή περιλαμβάνει επίσης αιτιολόγηση της ανάγκης για την εν λόγω παρέκκλιση και προβαίνει σε αναφορά σχετικά με τη χρήση της στην έκθεση ελέγχου.
            
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 549.
         
            (2)  Εκτελεστικός κανονισμός (ΕΕ) 2017/39 της Επιτροπής, της 3ης Νοεμβρίου 2016, για τους κανόνες εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα (ΕΕ L 5 της 10.1.2017, σ. 1).
         
            (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (4)  Κατ’ εξουσιοδότηση κανονισμός (ΕΕ) 2017/40 της Επιτροπής, της 3ης Νοεμβρίου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα και για την τροποποίηση του κατ’ εξουσιοδότηση κανονισμού (ΕΕ) αριθ. 907/2014 της Επιτροπής (ΕΕ L 5 της 10.1.2017, σ. 11).